Die verkryging van voer vir oorblywende vee sal waarskynlik die grootste probleem vir produsente in die betrokke gebiede wees. ’n Produsent wie se hele plaas afgebrand het, sal al sy voer moet koop, wat tot verdere onkoste sal lei.
Indien ’n produsent sy hele kudde nou sou verkoop, sal dit moeilik wees om die plaas weer op volle kapasiteit te kry sodra die weiding herstel het. Daar moet ook in gedagte gehou word dat daar nie dadelik gras in die veld sal wees sodra dit reën nie.
Landbou speel ’n baie belangrike rol in die ekonomiese bedrywighede van die meeste plattelandse dorpies in Suid-Afrika. Indien landbouprodusente geraak word, kan daar moontlik werkverliese vir plaaswerkers en hul afhanklikes wees.
Daar is reeds verskeie instansies en organisasies wat begin het om skenkings en bydraes vir geaffekteerde produsente in te samel. Indien jy voel dat jy ook graag ’n bydrae wil maak, maak asseblief seker dat jy jou bydrae aan ’n betroubare organisasie gee.